نعتیہ ڈھولے

عربی ڈھولا جیندے سہرے ساری خدائی ڳاوے جیندیاں قسماں رب سئیں کھاوے ‘ او مدنی ڈھولا ساری امت دا دھݨوال۔ کریم سئیں لجپال جا جا تے سرائیکی شاعری دا سہاگ بݨیئے۔ ڈھولے دی مشہور صنف عربی ڈھول دی ثناء وچ ایں رنگیج ڳئی جو سخن دے ٻئے سارے روپ ایندی ریس کرݨ۔ سرائیکی شاعری وچ اَݨ ڳنت نعتیہ ڈھولے لکھیے ڳن۔ انھاں وچوں خادم مکھن بیلوی دا نعتیہ ڈھولا ہک ٻہوں اُچا مقام رکھدے۔ ایں ڈھولے وچ ’’ا‘‘ کنوں ’’ی‘‘ تئیں ساری تختی یثرب  دے بنرے دی تعریف وچ رقم تھئی اے۔

الف آ بسم اللہ میݙا ڈھول پیارا

موڑو منہ نہ میں توں مدنی ماہ متارا

چھوڑیم تیݙے سانگے گھر زر مال پسارا

ہویاں خادم کُن دی رولیس نہ دلدارا

م مدنی ڈھول آ ݙے دیدار ضروری

اصلوں مار مکایا ایں فرقت مہجوری

نہ کر بے پرواہیاں دل نہ سہندی دوری

خادم خاک نکاری توں خلقت ہیں نوری(22)

ناطق دے نعتیہ ڈھولے کوں وی خاصی شہرت حاصل ہے۔ اے ڈھولا سی حرفی دی طرز تے لکھیا ڳے۔

ل ۔ لاج اُمت دی احمد پاک پلیسی

کھوٹی کھری اُمت کوں اپݨے دامن لیسی

ہر ہر اَکھ ویچالے سئے سئے ݙوھ تاں ڈیسی

ناطق عاجز امت کوں ایہو پار پجیسی(23)

مولانا شائق سرائیکی زبان دے منے ہوئے شاعر گزرن۔ انھاں دی کتاب گلدستہ عشق1919ء اِچ آگرے توں چھپی۔ اے شائق دے نعتیہ ڈھولے دا ہک بند:

ل لک چھپ ڈھولا برقعہ میم دا پایو

آپوں ملک عرب وچ احمد نایم دھرایو

کیتو حسن دا جلوہ ملکاں دھوم مچایو

شائع یار دے دل وچ ڈھولا جھوک بݨایو(24)

انھاں شعراء دے علاوہ جان محمد گداز تے مولوی نبی بخش بخشا دے نعتیہ ڈھولے وی ٻہوں مشہور اِن۔ اے سب ڈھولے ۔ عربی ڈھولے دی شان بیان کرݨ اِچ ٻیاں صنفاں توں ہک نویکلی چس رکھدن۔

 حوالہ 
کتاب: سرائیکی شاعری دا اِرتقاء، مصنف: ڈاکٹر نصراللہ خان ناصر، چھاپہ خانہ : جھوک پبلشرز ملتان